Llíria se suma al Pla de municipalització de polítiques de Joventut de la Generalitat
14 de novembre de 2018

Els tècnics de la Regidoria de Joventut, acompanyats per la regidora Mª Cruz García, van assistir ahir a la presentació del Pla de municipalització de les polítiques de Joventut 2019-2023. Es tracta d’una nova iniciativa de la Generalitat, amb una dotació econòmica de 3.3 milions d’euros, que pretén consolidar la xarxa jove de les entitats municipals.

Este pla, que va ser presentat per la vicepresidenta del Consell, Mónica Oltra, permetrà la contractació de 96 professionals de joventut a 64 ajuntaments de més de 20.000 habitants, entre els que es troba Llíria, i també a 32 mancomunitats que engloben municipis de menys de 20.000 habitants.

L’edila edetana ha valorat molt positivament esta iniciativa perquè la contractació d’un nou empleat a l’Àrea de Joventut suposarà “un gran impuls per a les polítiques de joventut del nostre municipi, ja que enfortirà l’àrea i podrem donar millor resposta a les necessitats de la joventut”.

Per altra banda, es tracta d’una oportunitat de “treballar més i millor en l’acompanyament dels joves cap a la seua independència. Cal recordar que els joves són un eix importantíssim de la nostra societat perquè són el nostre futur” ha puntualitzat García.

El Pla de municipalització de les polítiques de Joventut 2019-2023 s’ha marcat com a eixos d’acció la igualtat d’oportunitats, la cohesió social i l’equitat del territori, seguint l’estratègia de la Llei de Polítiques Integrals de Joventut. Durant els pròxims cinc anys, el pla farà possible la contractació d’un total de 542 professionals de joventut que s’incorporaran a la Xarxa Jove.